Ismo Leikola

Ismo Mikael Leikola (s. 22. tammikuuta 1979 Jyväskylä) on suomalainen stand up -koomikko, muusikko, kirjailija, käsikirjoittaja ja tubettaja. Vuonna 2014 hänet valittiin Maailman hauskimmaksi ihmiseksi. ​Leikola on Suomen kansainvälisesti menestynein koomikko. Hän esiintyy yhdysvaltalaisilla komediaklubeilla ja on tehnyt videoita ja kiertueita eri maissa. Hän on esiintynyt lukuisissa televisio-ohjelmissa, esimerkiksi Conan O’Brienin show’ssa. Vuonna 2015 Leikola esiintyi suomalaisessa komediasarjassa Ismo. Leikolasta on tehty dokumenttielokuva Ismo – Maailman hauskin ulkopuolinen (2024).

 Ura koomikkona

Opiskellessaan Jyväskylän yliopistossa fysiikkaa ja kemiaa Leikola tutustui stand up -komiikkaan kampuksen baarissa, jossa hän esiintyi itse ensimmäistä kertaa vuonna 2002. Kokemus innosti häntä opiskelemaan stand upia videoilta, joissa esiintyi esimerkiksi Eddie Murphy ja Eddie Izzard.
 Puolentoista vuoden sisällä Leikola keikkaili jo ympäri Suomea. Vuosina 2003–2006 hän oli Hyppönen-Enbuske Experience -talk show’n ”Jyväskylän kirjeenvaihtaja”. Englanniksi hän alkoi esiintyä vuonna 2005 vieraillessaan Isossa-Britanniassa.

Vuosina 2007 ja 2008 hän esiintyi maineikkailla Edinburgh Fringe -festivaaleilla Edinburghissa, Skotlannissa.

pienoiskuva|Leikola vuonna 2007.
Toukokuuhun 2014 mennessä Leikola oli esiintynyt Pohjoismaiden lisäksi muun muassa Britanniassa, Irlannissa, Sveitsissä, Saksassa ja Virossa. Syksyllä hän esiintyi Lontoossa kansainvälisessä komedia-alan näytösshow’ssa. Stand up –sivusto Chortlen kriitikko Steve Bennett arvioi Leikolan illan parhaimmaksi esiintyjäksi. Lokakuussa Leikola voitti ensimmäistä kertaa järjestetyn Funniest Person in the World -kilpailun. Kilpailun järjesti yksi Los Angelesin suurimmista komediaklubeista, Laugh Factory. Laugh Factory -komediaklubiketjun omistaja Jamie Masada sai idean kilpailuun alkuvuonna 2014 nähdessään muslimi- ja juutalaistaustaisten koomikkojen esiintyvän samana iltana hänen klubillaan. Aluksi yleisö oli jakautunut kahteen, mutta loppulta kaikki juttelivat keskenään. Ihmiset, jotka nauravat yhdessä, eivät vahingoita toisiaan, hän ajatteli ja alkoi järjestää komediakilpailua, jonka tavoitteena oli maailmanrauhan kasvattaminen. Hän otti yhteyttä kansainvälisiin komediafestivaaleihin löytääkseen eri maiden huiput ja laittoi heiltä saamansa videot esille klubin nettisivulle. Esikarsinnassa oli mukana 10 yhdysvaltalaista ja 19 Yhdysvaltojen ulkopuolelta tulevaa koomikkoa. Lokakuussa 10 parasta kutsuttiin esiintymään Laugh Factoryyn, heistä 5 pääsi jatkoon Las Vegasissa järjestettyyn finaaliin, jossa voittaja valittiin sekä nettiäänestyksen että julkkisraadin avulla. Leikola sai nettiäänestyksessä lähes 160 000 ääntä, toiseksi tullut Pakistanin Saad Haroon sai reilut 59 000 ääntä. Kilpailun voittaja sai 10 000 dollarin palkinnon sekä keikkakiertueen Yhdysvalloissa.

Vuonna 2015 Leikola teki Yhdysvalloissa maailman hauskin henkilö -kiertueen, teki pitkän kiertueen bändinsä kanssa Suomessa ja keikkaili myös Euroopassa. Koomikon uusi aluevaltaus oli yhdeksänosainen komediasarja Elisa Viihteelle. Ismo-sarjassa Leikola pääsi sekä kirjoittamaan että näyttelemään komediaa. Sarja oli yksi viidestä Venla-ehdokkaasta parhaaksi komediasarjaksi. Leikola muutti Angelika Leikolan kanssa Los Angelesiin joulukuussa 2015.

Keväällä 2016 Leikola oli pitkällä kiertueella Uudessa-Seelannissa. Lokakuussa Leikola esiintyi Last Call with Carson Daly -ohjelmassa NBC-kanavalla.

Vuonna 2017 Leikola esiintyi Montrealissa Just for Laughs -komediafestivaalilla.

Tammikuussa 2018 Leikola vieraili Conan O’Brienin Conan-ohjelmassa ollen samalla ensimmäinen suomalainen koomikko, joka vieraili amerikkalaisessa talk show’ssa. Ohjelmasta levisi video, joka nousi viraali-ilmiöksi, mikä siivitti Leikolan uraa Yhdysvalloissa. Videolla Leikola vitsaili englanninkielisen ass-sanan merkityksistä. Video oli tammikuussa 2018 ohjelman siihenastisen historian katsotuin stand up -video. Elokuuhun 2019 mennessä video oli saanut Facebookissa yli 70 miljoonaa katselukertaa.

Tammikuussa 2019 Leikola alkoi tehdä videosarjaa englanninkielen outouksista Yhdysvaltain arvostetuimmalle sanakirjalle Merriam-Websterille. Elokuussa hän kertoi Washington Post Express -lehden haastattelussa urastaan ja elämästään Yhdysvalloissa.  Lokakuussa hän esiintyi James Cordenin The Late Late Showssa. Marraskuussa Leikola arvioi tekevänsä vuosittain noin 250–300 keikkaa. Los Angelesista käsin hän keikkaili klubeissa ympäri Amerikkaa, viikonloppuisin hän saattoi tehdä 4–5 keikkaa illassa. ​Leikola esiintyi säännöllisesti Los Angelesin ammattikomediaklubeilla, kuten Laugh Factory ja Comedy & Magic Club. Hän oli tehnyt keikkakiertueita Yhdysvalloissa kolmen vuoden ajan, Suomessa hän teki yhdeksännen kiertueensa. Hän oli esiintynyt 12 eri maassa.

Vuonna 2022 Leikola esiintyi 45 000 ihmiselle Los Angelesin Dodger Stadiumilla koomikko Gabriel Iglesiasin lämmittelijänä.Ismo Leikola esiintyi 45 000 ihmisen jättiyleisölle Yhdysvalloissa – Olympiastadionikin kalpenee rinnalla. Iltalehti 11.5.2022

Tyyli koomikkona

Ennen stand up -uraansa Leikola opiskeli filosofiaa ja luonnontieteitä. Hänen jutuissaan on usein filosofinen, jopa tieteellinen ajatusmaailma, ja ne päättyvät usein äänettömään kysymysmerkkiin. Leikolaa kiinnostavat elämän isot kysymykset, samoin kuin logiikka, logiikan puute ja käsitteiden purkaminen. Leikola huomasi pitävänsä sanaleikeistä ja parodiasta lukiessaan Mad-lehtiä. Hän on vitsaillut myös suomalaisista sanaleikeistä, kuten Postin muuttumisesta Itellaksi tai monikäyttöisestä no niin -tokaisusta, johon liittyvää YouTube-videota oli katsottu elokuuhun 2019 mennessä lähes 1,5 miljoonaa kertaa.

Leikolan mielestä hänen vahvuuksiaan koomikkona ovat ajoitus ja rytmitys, sekä suomeksi että englanniksi esiintyessä.

Hän on kertonut ihailevansa koomikko George Carlinia, joka ammensi huumoria kielen analysoinnista.

Ura muusikkona

Leikola esittää huumorilauluja Muusikot-bändinsä kanssa. Vuonna 2015 yhtyeeseen kuuluivat Rikhard Murto, Jussi Turunen ja Marko Jansson.

Vuosina 2011–2012 Leikola esiintyi oululaisessa Teatteri Riossa Työttömän laulu -musikaalissa, jossa esitettiin Jaakko Tepon lauluja.

Ura kirjoittajana

Leikola on kirjoittanut kolumneja eri lehtiin.

Vuonna 2013 Leikola käsikirjoitti Saikkua kiitos –revyyn yhdessä näyttelijä Kalle Pylvänäisen kanssa. Revyy kiersi ympäri Suomea eri teattereissa ja sai jatkoa vuonna 2017, Lisää saikkua, kiitos! -kiertueella. Leikola teki revyyseen laulut. Leikola kirjoitti laulut myös Saikkua, kiitos! -näytelmän kolmanteen osaan.

Leikola on kirjoittanut kirjan Angelika Leikolan kanssa elämästään Amerikassa. Suo, kuokka ja Hollywood -kirja ilmestyi 2021. Kirja julkaistaan myös englanniksi nimellä US&us - Surviving Hollywood with Comedy. Maaliskuussa 2023 ilmestyi Leikolan entisen puolisonsa Angelika Leikolan kanssa kirjoittama kirja Unelmaero – elämä 2.0 (Siltala 2023 ).

Yksityiselämä

Leikola asui vaimonsa kanssa Los Angelesissa, pariskunta erosi vuonna 2021. Leikolan veli Kai Leikola on jyväskyläläisen Soulfallen-yhtyeen laulaja.

Leikola on ajanut myös rallia. Hän osallistui muun muassa vuonna 2024 Lahdessa Futura SM-ralliin ja vuonna 2025 Jyväskylän MM-rallin (virallisesti Secto Rally Finland) yhteydessä ajettavaan Vetomies-kisaan.

Leikola osti vuonna 2025 kuuden prosentin osuuden laskettelu- ja pyöräilykeskus Kalpalinnasta Janakkalassa.

Tunnustuksia

 Vuonna 2003 Leikola valittiin yksimielisesti vuoden Stand up -tulokkaaksi.
 Leikola voitti Vuoden vihannes -palkinnon yleisöäänestyksessä Tomaatteja! Tomaatteja! -stand up -festivaaleilla Hämeenlinnassa vuosina 2005–2008, 2010 ja 2014.
 Vuonna 2008 Leikola sai kolmannen sijan Vuoden tulokas -sarjassa Lontoon Laughing Horsessa
 Mielenterveyden keskusliitto valitsi Ismo Leikolan vuonna 2012 Hyvän mielen lähettilääkseen. Tunnustus haluttiin liiton mukaan antaa Leikolalle hänen työstään kanssaihmisten henkisen hyvinvoinnin hyväksi. Valintaperusteluissaan liitto toteaa muun muassa, että Leikola osaa huumorin keinoin kääntää isojakin asioita käsiteltäviksi.
 Lokakuussa 2014 Leikola voitti Los Angelesissa sijaitsevan komediaklubi Laugh Factoryn järjestämän Maailman hauskin ihminen -kilpailun, jonka palkintona oli 10 000 dollaria ja kiertue Yhdysvalloissa. 
 Vuonna 2015 Leikola sai kutsun itsenäisyyspäivän vastaanotolle Presidentinlinnaan.

Diskografia

Singlet
 ”Pendolino” (2013)
 ”Mitä jos me silti voitetaan” feat. Pirjo Heikkilä (2013)
 ”Moottoritie on kesken” (2015)
 ”Timppa saunoo” (2016)

Filmografia

Elokuvat
 BOLT – ääninäyttelijä, pulu (2008)
 Veljeni vartija (2018)
 Ismo – Maailman hauskin ulkopuolinen (marraskuu 2024)

DVD:t
 Oma DVD ”Hyvä keikka ja helvetisti extroja” vuonna 2008.
 Ismo Leikola “Kasvaa ihmisenä – Elämän mittainen stand up -show” DVD vuonna 2013. DVD myi ilmestyessään kultaa.

Stand up -kiertueet Suomessa

 Sooloesitys ‘Ei mainoksia’ Tampereen Komediateatterissa 2009–2010
 Ismo Leikola Kasvaa Ihmisenä -show teattereissa ja saleissa 2010–2011
 ‘Ismo Leikola Kertoo enemmän kuin tuhat sanaa’ 10-v juhlakiertue 2012
 ‘Ismo Leikola – Kaikkien aikojen show’ 2013–2014 kiertue
 ‘Ismo Leikola – Kaikkien aikojen show XL’ 2014 kiertue
 'Ismo Leikola – Maailman hauskin show' 2015 kiertue
 ”No niin” -show 2017 kiertue
Jos nyt ihan rehellisiä ollaan kiertue 2019–2020
 Ei mitään vakaavaa – kiertue 2021–2022 
 Uusien juttujen ilta 2022 
 Sanomista – kiertue 2023-2024 

Stand up -keikkoja ulkomailla

Leikola on esiintynyt muun muassa Australiassa, Britanniassa, Irlannissa, Kanadassa, Saksassa, Sveitsissä, Uudessa-Seelannissa, Virossa ja Yhdysvalloissa.

Edinburgh Fringe -festivaaleilla Edinburghissa Skotlannissa hän on esiintynyt muun muassa vuosina 2007 ja 2008  ja 2018. Uudessa-Seelannissa hän on tehnyt kaksi kiertuetta ja esiintynyt The NZ International Comedy Festivalilla. Huhtikuussa 2018 hän vieraili Australiassa Melbourne International comedy -festivaalilla.

Leikola on esiintynyt useilla Just for Laughs -komediafestivaaleilla, kuten päätapahtumassa Montrealissa ja Torontossa vuonna 2018
, sekä Sydneyssä ja Bermudalla.

Televisio

 Hyppönen-Enbuske Experience, myöh. Tuomas & Juuso Experience – Jyväskylän kirjeenvaihtaja (2003–2006, Nelonen)
 Act!One – stand up, sketsien kirjoitus ja esitys (2004, TV2)
 Komiikkatehdas – stand up -koomikko (2006, TV2)
 Suomi Myytävänä – juontaja, sketsien kirjoitus ja esitys (2009, TV1) 
 Kansallisaarre – Isäntä, juontaja (2010–2011, TV2)
 Esitti ”Kaikkien laulujen kertosäe” -kappaleen Emma-gaalassa 2011
 Savutuskoppi – Käsikirjoitus ja esitys (2010, Voice/TV5) 
 Krissen vaaligrilli (2011, Nelonen)
 Elixir – liikkuja, kokeilija, uhri, välillä juontaja (2011–, Nelonen)
 Uutisvuoto (2011, Yle TV1)
 Hyvät ja huonot uutiset – vieraileva panelisti (2012, Nelonen)
 Totuus Rakkaudesta (2013, Yle TV1)
 Naurun tasapaino – vieraileva tuomari 2013 ja 2014 ja finaalin esiintyminen 2013 kappaleella ”Moottoritie on kesken” (2013–2014, Yle TV2)
 Rakkauden FAQ – panelisti (2014, Liv)
 Ismo – komediasarja (2015, Elisa Viihde)
 Suomen huutokauppakeisari – vierailija (2015, Nelonen)
 Top Gear Suomi (2024–2025, Kutonen)

Televisio-vierailuja Yhdysvalloissa

Leikola on vieraillut Conan O’Brienin ohjelmassa CONAN, ja James Cordenin myöhäisillan ajankohtaisohjelmassa The Late Late Show:ssa. sekä ohjelmissa NBC’s Last Call with Carson Daly ja Bring the Funny.

 Lähteet 

 Aiheesta muualla 
 Ismo Leikolan kotisivut.
 Leikola YouTubessa 


Luokka:Suomalaiset stand up -koomikot
Luokka:Vuonna 1979 syntyneet
Luokka:Elävät henkilöt